Гладијатори
Душан Срезојевић 

Гладијатори

На капијама спуштене су резе. 

Цвиле стројеви пре но што  се крену. 

Тренутак свечан, силан,  и пун језе: 

Гладијатори су  ушли у арену.

Чела су наша спокојна и ведра. 

Бојазни нема! Ми смо само гости. 

Доле ће се за нас мрцварити бедра 

И  гомилама слагати се кости.

Шумеће песком река људске крви. 

И када борци,  исцепане пути,

Подлегну,  редом,  последњи  к'о  први, 

Уздах и клетву нико неће чути.

А на свршетку,  задовољна јако, 

Разићи ће се гомила ваљана. 

Нико неће знати да је борац тако 

Жртвован ради њега,  готована...

На капијама спуштене су резе. 

Цвиле стројеви пре но што  се крену. 

Тренутак свечан, силан, и пун језе: 

Гладијатори су ушли у арену.

Напомене 

Гладијатори. — Борба,  1910, I, 3,   119 — 120.

Извори 

 ЗЛАТНИ ДАСИ. — Светлост, Крагујевац, 1975.

Душан Срезојевић